**ODJEL KEMIJSKOG INŽENJERSTVA**

**Akademija tehničkih znanosti Hrvatske**

Zagreb, 14. svibnja 2019.

**IZVJEŠĆE O AKTIVNOSTIMA ODJELA KEMIJSKOG INŽENJERSTVA TIJEKOM 2019. GODINE**

1. **Znanstveno-stručni skupovi**

Sukladno programu rada Odjela kemijskog inženjerstva u 2019. tijekom proteklog razdoblja članovi Odjela sudjelovali su u pripremama vezanim uz organizaciju ***26. hrvatskoga skupa kemičara i kemijskih inženjera s međunarodnim sudjelovanjem***. U organizaciji Skupa sudjelovali su članovi Odjela, prof. dr. sc. Marko Rogošić, koji je bio i jedan od kourednika Knjige sažetaka i prof. dr. sc. Vesna Tomašić. Predsjednica znanstveno-organizacijskog odbora odgovorna za uspješnu organizaciju bila je prof. dr. sc. Aleksandra Sander, potencijalna buduća članica Odjela kemijskog inženjerstva čiji izbor u status člana suradnika će, prema našim očekivanjima, biti potvrđen na 37. godišnjoj skupštini Akademije. Skup je održan u organizaciji Hrvatskog društva kemijskih inženjera i tehnologa (HDKI) i Hrvatskog kemijskog društva (HKD)od 9. do 12. travnja 2019. u Amadria parku u Šibeniku. Posebnost ovoga Skupa nalazi se u tome što je to bila prigoda za ***obilježavanje 50. obljetnice održavanja nacionalnih skupova kemičara i kemijskih inženjera te 100. obljetnice Fakulteta kemijskog inženjerstva i tehnologije Sveučilišta u Zagrebu***.

Skup je održan pod visokim pokroviteljstvom Predsjednice Republike Hrvatske Kolinde Grabar-Kitarović te pod pokroviteljstvom Ministarstva zaštite okoliša i energetike, Akademije tehničkih znanosti Hrvatske, Ministarstva znanosti i obrazovanja, Hrvatske gospodarske komore, Hrvatskog inženjerskog saveza, Instituta Ruđer Bošković, Sveučilišta u Zagrebu, Šibensko-kninske županije i Grada Šibenika. Skup je bio izuzetno zapažen, što je potvrđeno sudjelovanjem brojnih sponzora, izlagača i ostalih sudionika. Usmena i posterska priopćenja održana su u okviru pet sekcija: Kemija, Kemijsko i biokemijsko inženjerstvo, Materijali, Zaštita okoliša i Obrazovanje. Održano je ukupno šest plenarnih, 16 pozvanih i 30 usmenih priopćenja te 177 posterskih priopćenja. Na Skupu je ukupno sudjelovalo 368 sudionika iz 20 zemalja, što ukazuje na međunarodni karakter Skupa. Tijekom održavanja Skupa održan je mini-simpozij Vladimir Prelog i nekoliko radionica. U području kemijskog inženjerstva posebno je bilo zapaženo plenarno predavanje *Mastering digitized chemical engineering* koje je održao dr. Hermann J. Feise, predsjednik Europske federacije za kemijsko inženjerstvo (EFCE). Jedan od pozvanih predavača Skupa bio je prof. dr. sc. Muhamed Sućeska s Rudarsko-geološko-naftnoga fakulteta Sveučilišta u Zagrebu, član Odjela kemijskog inženjerstva,koji je u okviru sekcije Materijali održao pozvano predavanje na temu *Teorijsko izračunavanje performansi eksploziva*. Od ostalih zapaženih predavanja iz kemijskog inženjerstva treba istaknuti dva pozvana predavanja koja su održale prof. dr. sc. Gordana Matijašić s Fakulteta kemijskog inženjerstva i tehnologije Sveučilišta u Zagrebu (*3D-tisak kao tehnologija za pripravu oralnih dozirnih oblika kontroliranog oslobađanja*) i prof. dr. sc. Stela Jokić s Prehrambeno-tehnološkog fakulteta Sveučilišta u Osijeku (*Superkritična CO2 ekstrakcija bioaktivnih komponenti iz biljnog materijala*) te sekcijska predavanja koja su održali prof. dr. sc. Želimir Kurtanjek, profesor emiritus Akademije (*Explanatory artificial intelligence models for process control in chemical engineering*), dok su predstavnice mlađe generacije kemijskih inženjera (Anita Bašić, Marija Lukić, Anamarija Mitar, Nora Tir i Lela Pintarić) prezentirale rezultate doktorskih istraživanja.

1. **Ostale aktivnosti vezane uz promociju znanosti i inženjerskih struka kroz znanstvenu, nastavnu i stručnu djelatnost, publiciranje znanstvenih i stručnih djela i druge aktivnosti**

* U tijeku su završne pripreme vezane uz ***tisak sveučilišnog udžbenika „Modeliranje u kemijskom inženjerstvu“***, čiji su autori Zoran Gomzi i Želimir Kurtanjek, oboje u statusu profesora emeritusa Akademije.
* Dana 22. veljače 2019. naFakultetu kemijskog inženjerstva i tehnologije svečano je obilježen ***Dan inženjera Republike Hrvatske*** u organizacijiHrvatskog inženjerskog saveza (HIS) i Akademije tehničkih znanosti Hrvatske (HATZ) te uz pokroviteljstvo Sveučilišta u Zagrebu. Ovogodišnji Dan inženjera bio je posvećen usklađivanju inženjerskih ovlaštenja temeljem stečenih kompetencija, a njegova temeljna poruka bila je "***Put svih hrvatskih inženjerskih struka ka ravnopravnom nastupu na europskom tržištu rada***"**.**

# *Izbor novih članova i suradnika Odjela te nominacija članova Odjela za vrijedne nagrade Akademije*

* Proveden je postupak vezan uz izbor dva međunarodna člana Odjela. Za međunarodne članove Odjela predloženi su prof. dr. sc. Željko Knez, redoviti profesor Fakulteta za kemijo in kemijsko tehnologijo, Univerza v Mariboru (UM FKKT) i profesor Saša Omanović, Department of Chemical Engineering, McGill University, Montreal, QC, Canada.). Također je proveden postupak vezan uz izbor prof. dr. sc. Aleksandre Sander za člana suradnika Odjela, sukladno prijedlozima Odjela.
* Prof. dr. sc. Nenad Bolf, član Odjela nominiran je za Godišnju nagradu „Rikard Podhorsky“ Akademije tehničkih znanosti Hrvatske. Smatramo da je prof. dr. sc. Nenad Bolf svojom cjelokupnom znanstveno-nastavnom i stručnom djelatnošću dao značajan doprinos u području kemijskog inženjerstva, pri čemu je značajno unaprijedio suradnju s gospodarstvom, što je jedan od presudnih kriterija za dodjeljivanje ove vrijedne nagrade.

# Tajnica Odjela kemijskog inženjerstva

# *Prof. dr. sc. Vesna Tomašić*